
[bookmark: TextBodyBegin]Euroopa Parlament,
–	võttes arvesse komisjoni ettepanekut Euroopa Parlamendile ja nõukogule (COM(2024)0035 – C9‑0040/2024),
–	võttes arvesse Euroopa Parlamendi ja nõukogu 28. aprilli 2021. aasta määrust (EL) 2021/691, millega luuakse Globaliseerumisega Kohanemise Euroopa Fond (EGF) koondatud töötajate toetuseks ja tunnistatakse kehtetuks määrus (EL) nr 1309/2013[footnoteRef:1] (edaspidi „EGFi määrus“), [1: 	ELT L 153, 3.5.2021, lk 48.] 

–	võttes arvesse nõukogu 17. detsembri 2020. aasta määrust (EL, Euratom) 2020/2093, millega määratakse kindlaks mitmeaastane finantsraamistik aastateks 2021–2027[footnoteRef:2], mida on muudetud nõukogu 29. veebruari 2024. aasta määrusega (EL, Euratom) 2024/765, millega muudetakse määrust (EL, Euratom) 2020/2093, millega määratakse kindlaks mitmeaastane finantsraamistik aastateks 2021–2027[footnoteRef:3], eriti selle artiklit 8, [2: 	ELT L 433 I, 22.12.2020, lk 11.]  [3: 	ELT L, 2024/765, 29.2.2024, ELI: http://data.europa.eu/eli/reg/2024/765/oj.] 

–	võttes arvesse 16. detsembri 2020. aasta institutsioonidevahelist kokkulepet Euroopa Parlamendi, Euroopa Liidu Nõukogu ja Euroopa Komisjoni vahel, mis käsitleb eelarvedistsipliini, eelarvealast koostööd ning usaldusväärset finantsjuhtimist, samuti uusi omavahendeid, sealhulgas uute omavahendite kasutuselevõtmise suunas liikumise tegevuskava[footnoteRef:4], eriti selle punkti 12, [4: 	ELT L 433 I, 22.12.2020, lk 28.] 

–	võttes arvesse tööhõive- ja sotsiaalkomisjoni kirja,
–	võttes arvesse eelarvekomisjoni raportit (A9‑0171/2024),
A.	arvestades, et liit on kehtestanud õigusnormid ja loonud eelarvevahendid, et anda lisaabi töötajatele, kes kannatavad maailmakaubanduses toimunud suurte struktuurimuutuste või üleilmse finants- ja majanduskriisi tagajärjel, ning aidata neil tööturule tagasi pöörduda; arvestades, et abi andmiseks makstakse töötajatele ja ettevõtetele, mille heaks nad töötasid, rahalist toetust;
B.	arvestades, et Taani esitas taotluse EGF/2023/004 DK/Danish Crown, et saada Globaliseerumisega Kohanemise Euroopa Fondist (EGF) rahalist toetust seoses 751 töötaja koondamisega[footnoteRef:5] NACE Revision 2 osa 10 (toidukaupade tootmine) alla kuuluvas majandussektoris Nordjyllandi (Põhja‑Jüütimaa) piirkonnas, kus 692 töötajat koondati taotluse aluseks oleval vaatlusperioodil 19. maist 2023 kuni 19. septembrini 2023 ja 59 töötajat koondati enne ja pärast vaatlusperioodi; [5: 	EGFi määruse artikli 3 tähenduses.] 

C.	arvestades, et taotlus on seotud 692 koondatud töötajaga taotluse aluseks oleval vaatlusperioodil, kellest 651 koondatud töötaja tegevus lõppes ettevõttes Danish Crown (Danish Crown A/S) ja 41 töötajat koondati ettevõtte Danish Crown kahe tarnija ja tootmisahela järgmise etapi tootja juures[footnoteRef:6]; [6: 	37 koondatud töötajat ettevõttes TekniClean A/S ja neli koondatud töötajat Taani veterinaar- ja toiduametis.] 

D.	arvestades, et taotlus puudutab 59 koondatud töötajat, kes on oma tegevuse lõpetanud enne või pärast neljakuulist vaatlusperioodi, kusjuures on võimalik luua selge põhjuslik seos sündmusega, mis põhjustas koondatud töötajate tegevuse lõppemise vaatlusperioodil, nagu on nõutud EGFi määruse artikli 6 lõikes 2;
E.	arvestades, et taotlus tugineb EGFi määruse artikli 4 lõike 2 punkti a kohastele sekkumiskriteeriumidele, milles on seatud tingimuseks, et vaatlusperioodiks oleva nelja kuu jooksul on liikmesriigi ettevõttes koondatud vähemalt 200 töötajat, kaasa arvatud töötajad, kelle on koondanud nimetatud ettevõtte tarnijad või tootmisahela järgmise etapi tootjad, ja/või füüsilisest isikust ettevõtjad, kes on oma tegevuse lõpetanud;
F.	arvestades, et Taani tapamajade sektor on struktuurses kriisis; arvestades, et alates 2005. aastast on Taanis tapetud sigade arv vähenenud 4,4 miljoni võrra (20 %); arvestades, et vähenemine on suuresti tingitud üleminekust tapasigade kasvatamiselt eksporditavate põrsaste kasvatamisele; arvestades, et madalate sealihahindade tõttu on põrsaste eksport Taani põllumajandustootjatele kasumlikum kui tapmiseks ettenähtud nuumsigade kasvatamine;
G.	arvestades, et kontserni Danish Crown kuuluvad Taani toiduaineettevõtjad, kes tegelevad peamiselt loomade tapmisega ning sea- ja veiseliha töötlemise ja müügiga; arvestades, et koondamiste põhjuseks on ettevõtte Danish Crown tapamaja sulgemine Frederikshavni omavalitsusüksuses Sæbys pärast tapmiseks ettenähtud sigade arvu vähenemist;
H.	arvestades, et liikmesriigi ja liidu õigusaktides sätestatud nõuded kollektiivse koondamise kohta on täidetud;
I.	arvestades, et EGFi rahalist toetust tuleks peamiselt kasutada aktiivseteks tööturupoliitika meetmeteks ja individuaalseteks teenusteks, mille eesmärk on aidata toetusesaajatel naasta kiiresti inimväärsele ja püsivale tööle oma algsel tegevusalal või muus valdkonnas ning valmistada neid samal ajal ette keskkonnahoidlikuma ja digitaalsema Euroopa majanduse jaoks;
J.	arvestades, et mitmeaastase finantsraamistiku muutmisega vähendatakse EGFi iga-aastast maksimaalset summat 186 miljonilt eurolt 30 miljonile eurole (2018. aasta hindades), nagu on sätestatud nõukogu määruse (EL, Euratom) 2020/2093 (muudetud määrusega (EL, Euratom) 2024/765) artiklis 8; arvestades, et komisjon peaks jälgima EGFi rakendamist ja kõik institutsioonid peaksid võtma kõik vajalikud meetmed, et tagada kõigi põhjendatud EGFi toetusetaotluste rahuldamine, millega näidatakse liidu solidaarsust;
1.	nõustub komisjoniga, et EGFi määruse artikli 4 lõike 2 punktis a sätestatud tingimused on täidetud ja Taanil on õigus saada nimetatud määruse alusel rahalist toetust summas 1 882 212 eurot ehk 60 % kogukulust, mis on 3 137 021 eurot ning hõlmab individuaalsete teenuste kulusid 2 878 001 eurot ning ettevalmistus-, haldus-, teavitamis- ja reklaami- ning kontrolli- ja aruandlustegevuse kulusid 259 020 eurot;
2.	märgib, et Taani ametiasutused esitasid taotluse 6. detsembril 2023 ning pärast Taanilt lisateabe saamist viis komisjon taotluse hindamise lõpule 29. veebruaril 2024 ja andis sellest samal päeval Euroopa Parlamendile teada;
3.	märgib, et taotlus puudutab 751 koondatud töötajat, keda mõjutas ettevõtte Danish Crown Sæbys asuva tapamaja sulgemine; märgib lisaks, et kokku 390 koondatud töötajat on sihtrühma kuuluvad toetusesaajad, ja eeldatakse, et nad osalevad meetmetes;
4.	võtab teadmiseks, et enamikul koondatud töötajatest on madal kvalifikatsioon (46 %) või pigem aegunud kvalifikatsioon ja oskused (40 %); võtab teadmiseks, et koondatud töötajatest 305 (41 %) on rändetaustaga ja nende taani keel ei ole ladus; EGFi paketis pakutakse ka meetmeid üldoskuste parandamiseks, sealhulgas taani keele oskuse parandamiseks;
5.	väljendab heameelt selle üle, et Taani konsulteeris individuaalsete teenuste kooskõlastatud paketi koostamisel sihtrühma kuuluvate toetusesaajatega, nende esindajatega ja sotsiaalpartneritega;
6.	tuletab meelde, et töötajatele ja füüsilisest isikust ettevõtjatele osutatavad individuaalsed teenused koosnevad järgmistest meetmetest: motiveerimine, motivatsiooni toetamine, üldoskuste alane koolitus, täiend-/ümberõpe ning koolitus- ja tööotsingutoetus;
7.	väljendab suurt heameelt asjaolu üle, et koolituspakkumiste koostamisel võeti arvesse mitut uuringut, nagu Jobbarometer 2023 (kohalike tööjõuvajaduste analüüs Frederikshavni, Hjørringi, Jammerbugti ja Brønderslevi omavalitsusüksustes), iga kahe aasta tagant koostatav tööturu tasakaalu aruanne Biennial Labour Market Balance, mis annab ülevaate võimalikest vabadest töökohtadest, ja FremKom4 koostatud oskuste analüüs, ning asjaolu üle, et eesmärk on suurendada üldoskusi (sealhulgas keele- ja arvutusoskust) ja digipädevusi ning parandada oskusi töökohtade jaoks, kus valitseb oskuste nappus;
8.	rõhutab eelkõige EGFi määruse artikli 7 lõike 2 tähtsust, milles nõutakse, et kooskõlastatud paketi koostamisel prognoositaks tulevasi tööturu võimalusi ja nõutavaid oskusi, mis on kooskõlas üleminekuga ressursitõhusale ja kestlikule majandusele, ning eelkõige keskendutaks digitaalsel tööstusajastul vajalike oskuste levitamisele;
9.	märgib, et Taani alustas sihtrühma kuuluvatele toetusesaajatele individuaalsete teenuste osutamist 16. oktoobril 2023 ja EGFist rahalise toetuse saamise tingimustele vastab seega ajavahemik alates 16. oktoobrist 2023 kuni 24 kuu möödumiseni rahastamisotsuse jõustumise kuupäevast;
10.	märgib, et Taani hakkas EGFi rakendamisega seotud halduskulusid kandma 1. juunil 2023 ning seega on ettevalmistus-, haldus-, teavitamis- ja reklaami- ning kontrolli- ja aruandlustegevuse kulud EGFi rahalise toetuse jaoks rahastamiskõlblikud alates 1. juunist 2023 kuni 31 kuu möödumiseni rahastamisotsuse jõustumise kuupäevast;
11.	rõhutab, et Taani ametiasutused on kinnitanud, et toetuskõlblikele meetmetele ei anta toetust muudest liidu fondidest ega rahastamisvahenditest ning kavandatavatele meetmetele juurdepääsul ja nende rakendamisel järgitakse võrdse kohtlemise ja mittediskrimineerimise põhimõtet;
12.	kordab, et selleks, et EGFi toetus oleks täissummas täiendav, ei tohi see asendada meetmeid, mida äriühingud peavad võtma liikmesriigi õiguse või kollektiivlepingute kohaselt, ega koondatud töötajatele mõeldud hüvitisi ega nende õigusi;
13.	kiidab käesolevale resolutsioonile lisatud otsuse heaks;
14.	teeb presidendile ülesandeks kirjutada koos nõukogu eesistujaga otsusele alla ja korraldada selle avaldamine Euroopa Liidu Teatajas;
15.	teeb presidendile ülesandeks edastada käesolev resolutsioon koos selle lisaga nõukogule ja komisjonile.

